
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
[bookmark: restart]1.	отбелязва, че докладът на Сметната палата относно изпълнението на бюджета за финансовата 2022 година не съдържа забележки относно Европейския надзорен орган по защита на данните (ЕНОЗД); отново призовава Палатата да включи годишните отчети на ЕНОЗД в своя годишен одит и да изготви доклад, като се има предвид значението на прозрачността за правилното функциониране на всички органи на Съюза;
2.	отбелязва със задоволство годишния доклад за 2022 г., публикуван от ЕНОЗД; подчертава ролята на ЕНОЗД при надзора на операциите по обработване на данни на европейските институции, служби и органи и при консултирането в тази връзка; приветства организираната от ЕНОЗД конференция на тема „Бъдещето на защитата на данните: Ефективно правоприлагане в цифровия свят“, която събра над 2 000 участници и на която бяха обсъдени начините за ефективна защита на правата на физическите лица на неприкосновеност на личния живот и защита на данните; припомня, че тази конференция допринесе за предложението на Комисията за регламент за определяне на допълнителни процедурни правила във връзка с изпълнението на Общия регламент относно защитата на данните;
3.	изразява съжаление, че степента на запълване на длъжностите в щатното разписание е по-ниска от целта за 2022 г.; признава недостига на квалифицирани специалисти; насърчава Надзорния орган да проучи полезни стратегии за повишаване на видимостта на свободните си работни места;
4.	приветства последващите действия, предприети от ЕНОЗД във връзка с решението по делото Schrems II, особено фокусирането през 2022 г. върху договорите на институциите, органите, службите и агенциите на ЕС с частни субекти, по-конкретно големи доставчици на ИКТ, и върху споразуменията между институциите, органите, службите и агенциите на ЕС и публични органи или международни организации извън ЕС/ЕИП; 
5.	приветства обучението, предоставено на институциите, органите, службите и агенциите на ЕС, и Меморандума за разбирателство, подписан от ЕНОЗД и Агенцията на Европейския съюз за киберсигурност (ENISA) през декември 2022 г.; приветства по-специално участието на ЕНОЗД в Координирания надзорен комитет, който гарантира координирания надзор на Европол, Евроюст и Европейската прокуратура; подчертава значението на работата на ЕНОЗД по надзора и правоприлагането с цел да се гарантира, че институциите, органите, службите и агенциите на ЕС, действащи в областта на полицията и правосъдието, спазват изцяло приложимите достижения на правото на ЕС в областта на защитата на данните;
6.	приветства последващите действия, предприети от ЕНОЗД във връзка с искането за достъп до данни на граждани; отбелязва, че ЕНОЗД е издал решение по случая, преди да бъдат проверени и установени всички факти; отбелязва, че решението на ЕНОЗД е оспорено както от жалбоподателя, така и от Европол; признава, че прегледът на ЕНОЗД понастоящем е преустановен, тъй като въпросът се разглежда от национален съд; подчертава, че е важно човешките и финансовите ресурси да бъдат съответно адаптирани към нарастващото работно натоварване на ЕНОЗД; признава необходимостта от допълнителни служители с техническа квалификация, за да се гарантират правилни последващи действия във връзка със задачите на ЕНОЗД; препоръчва на ЕНОЗД да преразгледа работния си процес в контекста на случая, особено що се отнася до жалбите на гражданите, като вземе предвид цялата относима информация, и да информира органа по освобождаване от отговорност относно постигнатия напредък в тази област;
7.	приветства факта, че в отговор на пандемията от COVID-19 ЕНОЗД е създал вътрешна работна група, която да наблюдава и оценява институциите, органите, службите и агенциите на ЕС; приветства факта, че ЕНОЗД е участвал в дейности, свързани с оценката на действията, инициативите и предложенията на институциите, органите, службите и агенциите на ЕС като администратори, заедно с оценката на предложените технологични решения за борба с пандемията от COVID-19 и издаването на насоки за институциите, органите, службите и агенциите на ЕС с цел да им се помогне да се борят адекватно с пандемията, като същевременно се гарантира спазването на законодателството за защита на данните;
8.	отбелязва приключеното през 2022 г. разследване на Европейския омбудсман по случай 1995/2022/OAM срещу ЕНОЗД, което се отнася до достъпа до документи; заключава, че не е имало лошо администриране от страна на ЕНОЗД при отказа на пълен публичен достъп до документи 8 – 10 и че ЕНОЗД е уредил втория аспект на жалбата във връзка с документите, които попадат в обхвата на искането, като е предоставил допълнителен частичен достъп до един документ, части от който са били погрешно заличени на първоначалния етап; приканва ЕНОЗД да обмисли възможността за установяване на политика на „прозрачност още при проектирането“ и да публикува свързани с дейностите си документи по проактивен начин, в разумен срок и по лесен за ползване и достъпен начин.

